SPALI จ่อเปิด 14 โครงการใหม่เก็งกำไร 2Q58 โต 83% yoy
บล.เอเซีย พลัส กรุ๊ป โฮลดิ้งส์ ระบุว่า SPALI จ่อเปิด 14 โครงการใหม่หนุนยอดขาย 2H58 เก็งกำไร 2Q58 โต 7% qoq และ 83% yoy ทั้งนี้ให้มูลค่าพื้นฐานใหม่ปีนี้ 27.57 บาท แนะนำซื้อลงทุนระยะยาว
23 ก.ค. 2558

บล.เอเซีย พลัส กรุ๊ป โฮลดิ้งส์ ระบุในบทวิเคราะห์ (23 ก.ค.) ว่าบริษัท ศุภาลัย จำกัด (มหาชน) หรือ SPALI ในไตรมาส 2/58 มียอด Presale 4.85 พันล้านบาท (แยกเป็นแนวราบ 2.37 พันล้านบาท และ คอนโดฯ 2.48 พันล้านบาท) เพิ่มขึ้น 37.5% จากไตรมาสก่อน โดยคอนโดฯ มียอดขายดีขึ้นจากการเปิดตัวโครงการใหม่ 3 แห่ง มูลค่า 6.7 พันล้านบาท
ขณะที่ยอดขายสินค้าแนวราบมีโมเมนตัมดีต่อเนื่องทั้งในกรุงเทพและต่างจังหวัด ทั้งนี้ยอด Presale งวดครึ่งปีแรก รวมเท่ากับ 8.4 พันล้านบาท คิดเป็นสัดส่วน 39% จากเป้าทั้งปีที่ประเมินไว้ 2.12 หมื่นล้านบาท แต่ในช่วง 2H58 บริษัทมีแผนเปิดโครงการใหม่เพิ่มอีก 14 โครงการ ในกรุงเทพและปริมณฑล มูลค่า 1.9 หมื่นล้านบาท เป็นแนวราบ 9 โครงการ รวม 9 พันล้านบาท และ 5 โครงการคอนโดฯ มูลค่า 1 หมื่นล้านบาท นอกจากนี้ยังมีสต๊อกสินค้าคงเหลือขายอีกร่วม 4.38 หมื่นล้านบาท ซึ่งน่าจะช่วยกระตุ้นยอดขายให้ใกล้เคียงเป้าที่วางไว้ได้
ทั้งนี้ไตรมาส 2/58 คาดรายได้จากการขายอสังหาฯ 5 พันล้านบาท เพิ่มขึ้น 2% จากไตรมาสก่อนและ 96% จากปีก่อนมาจากการโอนฯ แนวราบสัดส่วน 40% และที่เหลือ 60% จากคอนโดฯ ซึ่งมีการส่งมอบต่อเนื่องจากโครงการ Supalai Wellington, Premier อโศก และ เอกมัย ทองหล่อ รวมถึงบางส่วนจากโครงการใหม่ Supalai Prima Riva (มูลค่า 5 พันล้านบาท ขายได้ 100%) ที่เริ่มโอนฯ เมื่อปลายไตรมาส 2/58
ด้าน Gross Margin ขายอสังหาฯ คาดปรับตัวดีขึ้นเป็น 37% จาก 36% ในงวดก่อน เนื่องจากการโอนฯ โครงการ Wellington ที่มี Gross margin ต่ำเฉลี่ย 30% มีสัดส่วนน้อยลง ทำให้คาด Norm Profit Margin ดีขึ้นเป็น 19% คิดเป็นกำไรปกติ 968 ล้านบาท เพิ่มขึ้น 7% จากไตรมาสก่อนและ 83% จากปีก่อน
ทั้งนี้ยอด Backlog สิ้นไตรมาส 2/58 ที่ 3.7 หมื่นล้านบาท แบ่งเป็นที่จะโอนฯ ในครึ่งปีหลัง จำนวน 1.11 หมื่นล้านบาท รองรับเป้าหมายรายได้ปีนี้ที่ 2.22 หมื่นล้านบาทในสัดส่วนสูงถึง 96% ทำให้มั่นใจว่ารายได้ปีนี้จะบรรลุตามเป้าที่กำหนดไว้ได้ แต่อย่างไรก็ตาม Gross Margin งวดครึ่งปีแรก ที่ถูกกดดันจากโครงการ Wellington ทำให้เป้าหมาย Gross Margin ขายอสังหาฯ ปี 2558 เดิมที่คาดไว้ 40.5% เป็นไปได้ยาก ดังนั้นจึงปรับลด Gross Margin ลดเหลือ 38.5% ส่งผลให้กำไรปีนี้ลดลงจากเดิม 14% อยู่ที่ 4.7 พันล้านบาทแต่ยังเติบโต 6% จากปีก่อน โดยจะเห็นการฟื้นตัวเด่นชัดในครึ่งปีหลัง หลังจะมีการโอนฯ โครงการ Prima Rivaเป็นส่วนใหญ่ ซึ่งเป็นโครงการที่มี Gross Margin สูงกว่า 40%
ทั้งนี้หากอิง PER 10 เท่า ได้มูลค่าพื้นฐานใหม่ปีนี้ 27.57 บาท (เดิม 31.96 บาท) ราคายังมี upside 56% ขณะที่ PER ซื้อขายถูก 6.4 เท่า อีกทั้งคาดจ่ายเงินปันผลระหว่างกาลครึ่งปีแรกอย่างน้อย 0.4 บาท จากทั้งปี 2558 คาดไว้ 1.12 บาท คิดเป็น Div Yield 6.3% จึงยังแนะนำซื้อลงทุนระยะยาว
 